Sygeplejersker på Retspsykiatrisk Afsnit i Middelfart frygter for deres egen og patienters sikkerhed, efter de over en årrække har fået mindre tid til patienterne. Kritikken skal lyde mod politikerne, ikke ledelsen, slår tillidsmand fast.

Annonce

De passer regionens allersygeste patienter. Men de er konstant to skridt bagud, føler de. - I virkeligheden er vi simpelthen ikke nok på arbejde. Det gør, at vi kan føle os utrygge. Og det kan skabe farlige episoder, siger Pernille Møller Rasmussen, tillidsmand for sygeplejerskerne i psykiatrien i Middelfart - herunder også de retspsykiatriske afsnit på Østre Hougvej. Retspsykiatrien har tre gange siden december set patienter flygte fra de sikrede afsnit. Og yderligere var der en voldelig episode tirsdag 3. april, hvor politiet måtte tilkaldes, efter tre patienter på hvert deres afsnit havde opført sig voldeligt og truet personalet. Nu har kolleger taget fat i tillidsmanden. - Flere kommer til mig og siger, at de er utrygge. Efter den voldelige episode tirsdag spørger de sig selv, hvad bliver det næste. Gør patienterne det samme én gang til? Hvis det var sket på en nattevagt, hvor der kun er tre på afsnittet, jamen så kunne det være gået rigtig galt.

- Mit bedste bud er, at vi simpelthen skal have flere ansatte. Vi er et hospital. Ikke et fængsel. Pernille Møller Rasmussen, tillidsmand for sygeplejerskerne i psykiatrien i Middelfart.

Sygeplejerskerne har før forsøgt internt at råbe politikerne op, siger tillidsmand Pernille Møller Rasmussen. Men uden held. Derfor står hun nu frem på vegne af sine pressede kolleger. Foto: Peter Leth-Larsen

Annonce

Mindre tid skaber uro

Pernille Møller Rasmussen har været sygeplejerske i 18 år, de fleste af årene i psykiatrien i Middelfart. Hun vurderer, at der er flere af den slags hændelser i disse år end tidligere. Og at en del skyldes, at personalet har mindre tid til den enkelte patient. Og det er selvom normeringen ligger på niveau med, hvad den længe har været. Seks ansatte til hvert af de retspsykiatriske afsnits 14 patienter i dag- og aftentimerne, tre ansatte om natten. - Men vi skal bruge meget mere tid på at dokumentere og lave administrativt arbejde end før. Og vi har fået flere patienter, som er meget dårlige. Så vi har fået mindre tid til den enkelte. Det kan gøre patienterne mere udadreagerende, når vi ikke har tid nok, siger hun og tilføjer: - Mit bedste bud er, at vi simpelthen skal have flere ansatte. Vi er et hospital. Ikke et fængsel. Og personalet gør det, de er bedst til, nemlig at passe patienterne. Men hvis vi var flere, ville vi være hurtigere og bedre til at nedskalere og konfliktnedtrappe. Og færre ville føle sig presset. Jeg har kolleger, der må melde sig syge, fordi de er for drænede.

- Mine kolleger og jeg er fuldt ud kvalificerede til at at udføre vores arbejde, og vi har gang i mange positive udviklinger. Men det bliver overskygget. Lige nu ser befolkningen os ikke som plejepersonale. De ser os som nogen, der er skyld i, at folk ikke vil være her mere. Eller som nogen, som ikke kan finde ud af at holde på dem, siger tillidsmand Pernille Møller Rasmussen. Foto: Peter Leth-Larsen

Annonce

Negativt mediefokus dræner

Og ikke kun arbejdsmiljøet kan presse. Når medier og politikere sætter fokus på patientflugter eller voldelige hændelser, skaber det frustration. - Kolleger siger til mig: "hvad med os?" Medier og politikere snakker hele tiden om rømninger. Eller om hvor godt vores nye byggeri bliver (ombygning af almenpsykiatrisk afsnit til retspsykiatrisk, red.). Der er jo ikke nogen, der spørger os på gulvet, om vi for eksempel er nok på arbejde til at klare de her episoder. Samtidig er det ærgerligt, at det hele tiden er det, som skal være fokusset. For hun og kollegerne gør faktisk et vigtigt stykke arbejde - og gør det rigtig godt, påpeger hun. - Mine kolleger og jeg er fuldt ud kvalificerede til at at udføre vores arbejde, og vi har gang i mange positive udviklinger. Mindre tvang, safewards (forskellige nye beroligelsesteknikker, red.) og nye interventionsteams, hvor personalet er uddannet i at deeskalere konflikter og svære situationer. Men alt det bliver overskygget. Lige nu ser befolkningen os ikke som plejepersonale. De ser os som nogen, der er skyld i, at folk ikke vil være her mere. Eller som nogen, som ikke kan finde ud af at holde på dem. Kritikken skal ikke lyde mod ledelsen, understreger tillidsmanden, for de gør det så godt, de kan inden for rammerne. Opråbet går mod politikerne.

Annonce

Politiker: Vi skal se på det